KIRJALLINEN KYSYMYS P-0303/01 esittäjä(t): Carlos Carnero González (PSE) komissiolle. Tiedot EU:n varojen käytöstä Madridin työvoimatoimiston IMEFEn järjestämään koulutukseen ja työpaikkojen luomiseen ja välitykseen.



Virallinen lehti nro 187 E , 03/07/2001 s. 0214 - 0214



KIRJALLINEN KYSYMYS P-0303/01 esittäjä(t): Carlos Carnero González (PSE) komissiolle (2. helmikuuta 2001) Aihe: Tiedot EU:n varojen käytöstä Madridin työvoimatoimiston IMEFEn järjestämään koulutukseen ja työpaikkojen luomiseen ja välitykseen Espanjalainen päivälehti El Pais kirjoitti 29. tammikuuta ilmestyneessä numerossaan, että Espanjan kansanpuolueeseen PP:hen kuuluvat yritysverkostot ovat saaneet 1,4 miljardia pesetaa työttömien kouluttamiseksi Madridissa ja että yritykset ovat ensisijalla osoitettaessa EU:n rahoittamia kursseja. Artikkelissa todetaan, että Madridin kaupunginhallituksen alaisen työvoimatoimiston IMEFEn vuodesta 1996 lähtien alalla myöntämien sopimusten yksityiskohtaisen tutkinnan jälkeen kaupunginhallituksen sosialistijäsen Isabel Vilallonga katsoo, että näitä yrityksiä on selkeästi suosittu. Hän esittää myös vakavamman epäilyn siitä, pidettiinkö kaikki maksetut kurssit todella. Koska Madridin asukkaat ovat luonnollisesti huolestuneita tästä kuultuaan ja kyseessä ovat yhteisön varoilla rahoitetut toimet, voiko komissio täsmentää, kuinka paljon unionin varoja on suunnattu vuodesta 1995 lähtien IMEFEn järjestämään koulutukseen ja työpaikkojen luomiseen ja välitykseen? Mihin ohjelmiin? Aikooko komissio puuttua tätä tarkoitusta varten olevien mekanismien kautta artikkelissa mainittuihin seikkoihin, jotta taattaisiin IMEFEn järjestämään koulutukseen ja työpaikkojen luomiseen ja välitykseen vuodesta 1995 lähtien suunnattujen EU:n varojen asianmukainen käyttö? Aikooko se ottaa asian tiimoilta yhteyttä kyseisiin tai toimivaltaisiin Espanjan viranomaisiin? Mihin toimiin ryhdytään, jos rikkomuksia lopulta havaitaan? Anna Diamantopouloun komission puolesta antama yhteinen vastaus kirjallisiin kysymyksiin P-0303/01 ja P-0355/01 (26. maaliskuuta 2001) Asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 4253/88 muuttamisesta 20 päivänä heinäkuuta 1993 annetun neuvoston asetuksen (ETY) N:o 2082/93(1) johdanto-osan kuudennen kappaleen sekä rakennerahastoja koskevista yleisistä säännöksistä 21 päivänä kesäkuuta 1999 annetussa neuvoston asetuksessa (EY) N:o 1260/1999(2) olevan 8 artiklan 3 kohdan mukaan tukitoimien täytäntöönpano ohjelmakautena 20002006 on jäsenvaltioiden vastuulla. Komissio, joka ei hallinnoi rahastoja suoraan, on pyytänyt 1. helmikuuta 2001 päivätyllä kirjelmällä Euroopan sosiaalirahaston toiminnasta Espanjassa vastaavia viranomaisia asianmukaisesti tarkistamaan tiedot, jotka on julkaistu päivälehti El Paísin 29., 30. ja 31. tammikuuta päivätyissä numeroissa. Espanjan työministeriö on ilmoittanut komissiolle 1. helmikuuta 2001 päivätyllä faksilla, että sen yksiköt ovat pyytäneet 31. tammikuuta 2001 Instituto Municipal de Empleo de Madridilta selvitystä lehdistössä esiintyneistä tiedoista, joiden mukaan Euroopan sosiaalirahasto olisi osallistunut ammattikoulutuskurssien rahoittamiseen. Komission saatua työministeriön virallisen selvityksen ja jos ilmenee, että Euroopan sosiaalirahaston toiminnassa on epäsäännönmukaisuuksia, jäsenvaltio ja komissio suorittavat asianmukaiset oikaisut voimassa olevissa yhteisön ja jäsenvaltion säännöksissä säädetyllä tavalla. Euroopan petostentorjuntavirasto (OLAF) on ilmoittanut saaneensa tiedoksi lehdistössä julkaistut artikkelit ja ottavansa yhteyttä kansallisiin viranomaisiin, joiden tehtävänä on tiedottaminen rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetun komission asetuksen (EY) N:o 1681/94(3) mukaisesti. (1) EYVL L 193, 31.7.1993. (2) EYVL L 161, 21.6.1999. (3) EYVL L 178, 12.7.1994.